Armia Krajowa

Ba é Armia Krajowa, nó An tArm Intíre, an ghluaiseacht frithbheartaíochta ba mhó sa Pholainn i rith an Dara Cogadh Domhanda. Ba é Związek Walki Zbrojnej ("Aontas na Gleice Armtha") ba chéadsíol leis an Arm Intíre, agus fuair sé an t-ainm nua i Mí Feabhra 1942. Ina dhiaidh sin, chuaigh an chuid ba mhó de na gluaiseachtaí frithbheartaíochta leis an Arm Intíre. D'fhan an tArm dílis don rialtas émigré i Sasana, agus is gnách dearcadh air mar arm na Polainne Rúnda i rith an chogaidh. Is deacair a rá cé mhéad treallchogaithe a bhí ann ar fad, ach is dócha go raibh líon na saighdiúirí rúnda seo idir 200,000 agus 600,000. Scoireadh an tArm Intíre ar an 20 Eanáir 1945, nuair a bhí an chuid ba mhó de na Gearmánaigh bailithe leo agus iad ag teitheadh roimh an Arm Sóivéadach.

Ba é an Kotwica suaitheantas agus siombail an Airm. Siombail is ea é atá ag breathnú cosúil le hancaire (kotwica as Polainnis), agus í curtha le chéile as na litreacha P agus W a sheasann do na focail Polska Walcząca - "An Pholainn ag Troid".

Catagóir:An Dara Cogadh Domhanda
Catagóir:Stair na Polainne